Løkken Sparekasses garanter samler nu medlemmer i en ny forening, der vil lægge sag an.

Netværket Garantloekken.dk har nu stiftet en forening for de utilfredse garanter i Løkken Sparekasse. Foreningen skal varetage garanternes interesse, og har derfor hyret et advokatfirma. Advokatfirmaet skal kigge nærmere på sagen og finde ud af, om garanterne juridisk set kan få penge tilbage. - Vi vil et spadestik dybere, så vi kan finde ud af, om der kan gøres noget i sagen, siger Kristian Andersen, der er formand for den nye forening. Foreningen hedder Garantløkken, og skal altså gå den juridiske vej på vegne af medlemmerne. Advokatfirmaet skal bruge ca. 14 dage på at sætte sig ind i sagen. - Vi håber da at vi får noget ud af det. Vi er skuffede og håber meget at kunne få nogle af pengene tilbage. Vi ved det ikke endnu, men hvis der er noget at komme efter, så anlægger vi sag, siger Kristian Andersen. Den nye forening håber på at de 1700 garanter der allerede er medlemmer af netværket også melder sig ind i foreningen. - Vi tror da på at der er interesse for at komme videre med sagen. Men det afhænger også af garanternes opbakning til foreningen, siger Kristian Andersen. Der var i alt 5000 garanter i Løkken Sparekasse.